Nõukogu ning nõukogus kokku tulnud liikmesriikide valitsuste esindajate deklaratsioon,

28. juuni 2001,

mis käsitleb Internetis rassismi ja ksenofoobia vastu võitlemist noorte seas tehtava töö tõhustamise kaudu

(2001/C 196/01)

Euroopa Liit põhineb vabaduse, demokraatia, inimõiguste ja põhivabaduste austamise ning õigusriigi põhimõtetel. Mitmekesisus ja sallivus on demokraatlikud väärtused, mida tunnustatakse ja austatakse üksmeelselt kõikides liikmesriikides.

Demokraatiavastased jõud kasutavad Internetti oma rassismi, ksenofoobiat ja muid sallimatuseväljendusi sisaldavate sõnumite edastamiseks ja levitamiseks, kasutades ära asjaolu, et Euroopa noored on Interneti sagedased kasutajad. Et astuda Internetis vastu kõnealustele demokraatiavastastele seisukohtadele, kus tahes need ei ilmuks, tuleks rakendada noorte algatusvõimet, ettevõtlikkust, loovust ja sotsiaalset solidaarsust.

Euroopa peab mis tahes rassismi, ksenofoobia ja seonduvate sallimatuseväljenduste vastu võitlema kohalikul, riiklikul, Euroopa ja maailma tasandil.

Seepärast:

NÕUKOGU NING NÕUKOGUS KOKKU TULNUD LIIKMESRIIKIDE VALITSUSTE ESINDAJAD:

- TERVITAVAD Euroopa Komisjoni teatist "Turvalisema infoühiskonna loomine teabeinfrastruktuuride turvalisuse tõstmise ja arvutikuritegevuse vastu võitlemise teel" ning tervitavad eriti Euroopa Komisjoni algatust uurimaks Internetis toimuva rassistliku ja ksenofoobse tegevuse vastaste meetmete võimalusi;

- JUHIVAD TÄHELEPANU koolide, teiste asjaomaste institutsioonide ja noorteorganisatsioonide tähtsusele ja vastutusele noorte otseses demokraatlike väärtuste arengus osalemise soodustamisel ning demokraatia, inimõiguste ja sallivuse edendamise võimaluste loomisel;

- JUHIVAD TÄHELEPANU vajadusele teadvustada noortele Internetis rassistliku ja ksenofoobse materjali avaldamist ja levitamist käsitlevaid kehtivaid õigusakte ning veebist leitud teabe kriitilise hindamise vajadust, rõhutades koolide ja teiste asjaomaste institutsioonide ja organisatsioonide tähtsust seoses kõnealuse teadvustamisega;

- RÕHUTAVAD vajadust kaasata ning koolitada noortega töötavaid isikuid, et tõsta nende teadlikkust ja arusaamist sallimatusega seotud probleemidest ning tugevdada nende võimet kohaldada noortega töötamisel demokraatlikke väärtusi;

- JUHIVAD TÄHELEPANU, et oluline ja vajalik on liikmesriikide vaheline kogemuste ja teabe vahetamine olemasolevate riikliku ja kohaliku tasandi võimuorganeid ning professionaale hõlmavate programmide, võrgustike ja institutsioonide kaudu, nagu näiteks Euroopa Rassismi ja Ksenofoobia Järelevalvekeskus, et arendada välja selle valdkonna hea tava ning ühenduse tegevuskava turvalisema Interneti edendamiseks;

- RÕHUTAVAD, et teha tuleks jõupingutusi noorte algatusvõime ja loovuse rakendamiseks seoses veebis leiduva rassismi, ksenofoobia ja seonduvate sallimatuseavalduste tõrjumise ja nende vastu võitlemisega;

- JUHIVAD TÄHELEPANU vajadusele julgustada liidus asuvaid Interneti-teenuse pakkujaid looma üldsusele Internetis kohatud rassistlikust ja ksenofoobsest sisust teavitamise võimalusi;

- JUHIVAD TÄHELEPANU vajadusele soodustada Interneti-teenuse pakkujate, st ühendusepakkujate ja veebihostide, ning liikmesriikide politsei ja õigusorganite koostööd võitluses rassistliku ja ksenofoobse materjali vastu Internetis.

--------------------------------------------------